
Widmung


für Ivan und Miro


Dir sit mis Liecht und mini Fröid.








Danksägig:


ar Silvia Grossenbacher


für ihri wunderschöne Zeichnige




Ivana und Tamara





für d Ermuetigung, nie s Ziel us de Ouge z verlüüre.








Winterzouber so wunderbar,





Schneemanne, Güetzi und Tee sogar.


Säg mer, was es brucht für di,


dass der Winter schön cha si.


Mandarindli, Schlittle, Wiehnachtsboum,


Chappe, Häntsche, Schoggitroum.


Wiehnachtszyt und das steit fest,


isch öpe s schönste vo aune Fest.


Chum iz mit zum Lukas hei


und lueg was är u sini Chatz so erläbt hei.


Häfi, Züber, Chilemuus


lustig söus blibe bis zum Schluss.









Der Lukas lehrt flüüge


Imene Dorf, ganz ähnlich so wie dis, hets emau e Bueb gä und dä het Lukas gheisse. Der Lukas het mit sim Mami, em Papi und sire chliine Schwöster Lina imene chliine Huus gwohnt. Usserdäm heisi e auti Chatz gha. Der Simba isch e tigerete Moudi gsi und het fürs Läbe gärn gschlofe und gschnouset. Der Lukas het sini Chatz über aues gliebt, die zwöi si ganz gueti Fründe gsi.


Är het sire Chatz immer aues verzeut, was er tagsüber erläbt het und ou wenn der Simba nie het Antwort gä, het sech der Lukas verstande gfüehlt.


S Huus wo si dinne gwohnt hei, isch amene Hoger a bouet worde mit angerne Hüser und grad ize im Winter het am Lukas sis Huus usgseh, wie es Läbchuechehuus. D Fassade isch bruun gsi und der Winter het e Schneedechi übers Huus gleit, grad eso, aus öb der Schnee der Zuckerguss wär.


Usem Chömi si Rouchwolke i Himmu ufgstige und d Schneeflocke si vor Lukas sim Zimmerfänster umegwirblet, aus öb si ire ganz eigeti zouberhafti Wintertanz uffüehre würde.


Es isch e graue und ganz und gar dunkle Morge gsi, wo ne s Mami gweckt het. „Luki, du muesch ufstah“, het si nim is Ohr gchüschelet, „du muesch id Schueu“.


Der Lukas het gsüüfzget. Es sich schwär gsi, us em warme Bett z schlüüfe. Er het sech agleit und isch liisli richtig id Chuchi gschliche. Sis chliine Schwösterli Lina het nämlich no gschlofe. Si isch erst vieri gsi u het noni id Schueu müesse. Ungerwägs id Chuchi het er ufe Simba müesse ufpasse. Dä Moudi isch ihm drum geng vor de Füess düregschliche, am liebste uf der Stäge. Är het der Simba kräbelet und het sini Spiuzüügmuus ufgläse und dr Gang abe gschosse. Dr Simba isch hinge noche ggumpet und der Lukas isch abe id Chuchi.


Är het eso Hunger gha, dass er zum zMorge füüf Konfischnitteli het möge ässe und derzue hets e warmi Ovi gä.


„Mir gö hüt nach dr grosse Pouse ufd Schlööf“, het sech dr Lukas gfröit, „i hoffe mir dörfe de chli Iis-Hockey spile!“


S Mami het gginnet u gmeint: „Ja, das wär mega toll! Vergisse de nid, d Chappe und d Hätsche ahzlege, gäu!“


Pünktlich uf die 7ni, isch der Luki deheime abglüffe für id Schueu. Der Rucksack isch schwär gsi, er het sini Schneehose, d Schlöf, dr Häum und e Thermosfläsche vou Tee drbi gha.


Si best Kolleg, der Matthias het scho ufne gwartet ar Chrüzig. „Du gsesch us wine Pack - Esu mit dim Rucksack!“, „Muesch gar nid lache Matthias, für ufd Schlööf brucht me e aständigi Usrüschtig. Blöd isch nume, dass i das ganze vor Schueu wieder muess heiträge.“


So si die zwöi Giele id Schueu glüffe und es isch gfüeut ewig gange, bis ändlich grossi Pouse isch gsi.


Der Zeiger vor Uhr isch nume langsam vorwärtsgrückt aber ändlich isch es so wit gsi u die ganzi Klass isch id Iishalle.


Es isch e guete Match gsi, am Lukas sis Team isch grad im Begriff gsi z gwünne. No ei Träffer und när würde si d Gwünner si. Dr Lukas u dr Mättu hei sech scho wöue beglückwünsche aber denn isch s schiinbar Unmögliche passiert:


Eis vo de Meitli, d Alina, het e Banane gässe und wosi mit dr Schale richtig Ghüdersack glüffe isch, het sech der Leon agschliche und het d Alina erschreckt. „Buuuuh!“ het er grüeft und d Alina het sech so erschrocke, dass si lut göisset het und d Bananeschale wit use ufs Iis het gschosse. Grad diräkt ufds Spiufäud vode Giele!


D Schale isch hingerem Lukas am Bode glandet u d Meitli hei no grüeft: „Luki, pass uf!“ ,aber er het se nid ghört. Er isch konzentriert gsi u het sech langsam rückwärts fahrend i Bewegig gsetzt, d Ouge ufe Puck grichtet.


Är isch diräkt uf die Schale cho und scho ischer im hööche Boge gfloge und ufs Iis kracht. Es het ihm Weh ta ade Handglänk u em Füdi, trotz der Usrüschtig.


Die angere Ching hei natürlich aui glachet. „Hehe Luki isch ufere Bananeschale usgrütscht!“ und „Haha, wele Aff hed de die Banane gschosse!“


Der Lukas häts sicher ou lustig gfunge wes amene angere passiert wär aber es het ne sehr möge, dass die ganzi Klass ne usglachet het. Was ne no meh het möge isch, dass dr Matthias am lüütischte vo aune het glachet. Si bescht Fründ!


Wosi am Mittag si hei glüffe, het dr Lukas kes Wort gredt mitem Matthias. „Luki, was isch los?“ , het er ne geng wieder gfragt.


Der Lukas het ihm ke Antwort gä. S Handglenk het immerno sehr weh ta und am liebste hätter eifach afo brüele.


Drum het er eifach nüt gseit u isch so schnäu, wie si schwär Rucksack het zuegloh heiglüffe. „Tschüss Luki!“, het ihm dr Mättu no nachegwunke, „bis morn.“


Dr Lukas isch deheime acho und diräkt richtig Zimmer marschiert. „Zmittag Luki!“ Hed s Mami grüeft.


„I ha ke Hunger, Mami“, het er gseid, isch i sis Bett gläge und het d Träne nümme chönne zrügghaute.


Er het sech eso gschämt u isch so enttüscht gsi ab em Mättu. Si eiget Fründ het ne usglachet, anstatt ihm häufe ufstoh! Är het liisli i sis Chüssi brüelet und isch froh gsi, dass es d Lina nid het mitübercho, die hät ne nämlich


sicher grad verrätschet.


Em Lukas si d Träne heiss über die vor Chöuti grötete Bäckli glüffe. Am liebste wär er nie meh us sim Zimmer usecho. „Was isch los Luki? Würum bisch du so truurig?“, het e Stimm hinger sim Bett gfragt. Mit eim Satz isch der Luki cherzegrad im Bett ghocket und het hingere gluegt. Dert isch nume dr Simba ghocket und het ne agluegt. Der Lukas het sech umegluegt und ou e Blick ungers Bett gworfe. Niemer. Niemer und nüt. „Verzeu mer, würum bisch truurig Lukas?“ - Der Luki isch ufgstande und het sech nomou umeglueget i sim Zimmer. „Wär het do öpis gseid?“, het der Lukas sichtlich erschrocke gfragt. Är het scho bau dänkt, er heig sech das ibildet, aber der Moudi isch uf sis Bett ggumpet und het gseit: „Ig, miau, ig ha mit der gredet. Iz säg mer doch bitte, wieso bisch du so am brüele?“


Der Lukas het ne nume ganz verdatteret agluegt und woner sini Stimm wider gfunge het, het er de Simba gfrogt: „Du chasch rede? Sit wenn?“


„Scho immer“, het der Simba gseit, „aber bis ize hani nie nüt gseid, wiui di nid ha wöue erschrecke. Aber hüt heschmi so duuret, da hani eifach müesse frage was los isch.“


Der Lukas het am Simba die ganzi Gschicht vor Schlöf verzeut und die liebi Chatz het ne tröschtet. U wos ihm ändlich besser isch gange, het er ou Hunger übercho u het wöue zu disne abe go ässe.


„Aber gäu,“ , het dr Simba gseid, „säg de niemerem, dassi ou wi dir cha rede.“


„Chöi de aui Chatze rede?“, het ne der Lukas gfragt. „Natürlich. Aber we das würd uscho, wärs verbii mitem gmüetliche Chatzeläbe! De müesste Chatze sicher plötzlich ou ga schaffe. Imene Telefoncenter oder amene Bankschauter. Derbi wöi mir Chatze lieber pleggere, verwöhnt u kräbbelet wärde. Drum isch wichtig, dass das niemer usefingt! Versprich mers Lukas, mir si doch Fründe?“

